

**Република Србија**

**МИНИСТАРСТВО ПРОСВЕТЕ,**

**НАУКЕ И ТЕХНОЛОШКОГ РАЗВОЈА**

Број: 06-00-00199/2018-07/6

Датум: 19.11.2018. године

Београд

На основу члана 23. став 2. Закона о државној управи („Службени гласник РС”, бр. 79/05, 101/07, 95/10 и 99/14), а у вези са Закључком Владе Републике Србије 05 број 401-9557/2018-1 од 11. октобра 2018. године, по расписаном Јавном позиву за подношење пријава за избор публикација, додатних наставних средстава за ученике са сметњама и развоју и инвалидитетом и часописа за ученике основношколског узраста, ради богаћења фонда библиотека основних школа на територији Републике Србије, у складу са Одлуком, број 06-00-00199/2018-07, од 15.10.2018. године,

министар просвете, науке и технолошког развоја доноси

**О Д Л У К У**

**о изабраним публикацијама, додатним наставним средствима за ученике са сметњама и развоју и инвалидитетом и часописима за ученике основношколског узраста, ради богаћења фонда библиотека основних школа на територији Републике Србије**

На основу Јавног позива за подношење пријава за избор публикација, додатних наставних средстава за ученике са сметњама и развоју и инвалидитетом и часописа за ученике основношколског узраста, ради богаћења фонда библиотека основних школа на територији Републике Србије, у складу са Одлуком, број 06-00-00199/2018-07, од 15.10.2018. године и предлогом Комисије за одабир публикација од значаја за образовање и васпитање за богаћење библиотечког фонда библиотека основних школа, образоване Решењем министра просвете, науке и технолошког развоја, број 06-00-00199/2018-07/3, од 07.11.2018. године, основне школе на територији Републике Србије, ради богаћења свог библиотечког фонда, обавиће избор публикација са Листе изабраних публикација, која се налази се у прилогу ове одлуке и чини њен саставни део.

**О б р а з л о ж е њ е**

Чланом 23. став 2. Закона о државној управи, прописано је да министар представља министарство, доноси прописе и решења у управним и другим појединачним стварима и одлучује о другим питањима из делокруга министарства.

Закључком Владе Републике Србије 05 број 401-9557/2018-1 од 11. октобра 2018. године, Влада је дала сагласност Министарству просвете, науке и технолошког развоја да у школској 2018/2019. години, део средстава која су Законом о буџету Републике Србије за 2018. годину („Службени гласник РС”, број 113/17) опредељена за набавку средстава за ученике, полазнике и установе, определи за откуп публикација за децу/ученике основношколског узраста, на српском језику и на језику националних мањина, као и за откуп додатних наставних средстава за ученике са сметњама у развоју и инвалидитетом и за откуп часописа за ученике основношколског узраста, ради богаћења библиотечког фонда школских библиотека основних школа на територији Републике Србије. Закључак је достављен Министарству просвете, науке и технолошког развоја ради реализације, а Министарству финансија ради информисања.

Дана 19. октобра 2018. године, на основу Закључка Владе Републике Србије 05 број 401-9557/2018-1 од 11. октобра 2018. године и Одлуке министра просвете, науке и технолошког развоја, број 06-00-00199/2018-07, од 15.10.2018. године, на званичној интернет страни Министарства просвете, науке и технолошког развоја објављен је Јавни позив за подношење пријава за избор публикација, додатних наставних средстава за ученике са сметњама и развоју и инвалидитетом и часописа за ученике основношколског узраста, ради богаћења фонда библиотека основних школа на територији Републике Србије, са прецизно дефинисаним категоријама публикација, додатних наставних средстава за ученике са сметњама у развоју и инвалидитетом и часописа за ученике основношколског узраста (у даљем тексту: публикација), а које су предмет Јавног позива, као и прецизно дефинисаним условима учешћа на Јавном позиву, начином и правилима избора публикација и начином подношења пријаве.

Пријаву на Јавни позив благовремено је поднело 24 издавача, који су за избор пријавили укупно 700 публикација. Неблаговремених пријава није било. На језику и писму националне мањине, пријављене су само публикације на албанском језику.

Након детаљног разматрања и процене пријава са становишта утврђених критеријума, Комисија за одабир публикација од значаја за образовање и васпитање за богаћење библиотечког фонда библиотека основних школа, извршила је избор и припремила Предлог листе изабраних публикација, на којој се налазе 234 публикације.

Публикације које Комисија није изабрала не задовољавају дефинисане критеријуме у погледу категорије, године у којој су објављене, узраста ученика, односно доприноса квалитету образовања и васпитања, немају доказ да су одобрене за употребу као додатно наставно средство за ученике са сметњама у развоју и инвалидитетом или су одобрене пре доношења новог плана и програма наставе и учења за одговарајући разред.

Основне школе врше избор публикација са Листе на основу сопствених потреба и врше откуп изабраних публикација, према опредељеним средствима, у складу са Одлуком, број 06-00-00199/2018-07, од 15.10.2018. године.

Начин расподеле средстава по школама, утврђен је према критеријуму броја ученика који похађају школу и степену развијености јединице локалне самоуправе на којој се школа налази.

Имајући у виду наведено, одлучено је као у диспозитиву ове одлуке.

Прилог: као у тексту.

|  |  |
| --- | --- |
|  | |
| **МИНИСТАР**  Младен Шарчевић, с.р. |